SURSE Candidatul USR la Primăria Capitalei, Nicușor Dan, și-a făcut propriul partid / Uniunea Forțelor Locale, înființată în vara anului trecut, ar fi partidul fostului lider al Uniunii Salvați România

Nicușor Dan a confirmat, luni seară, că și-a făcut partid, răspunzând la o întrebare din partea membrilor biroului municipal al USR, au declarat pentru G4Media.ro surse politice. Potrivit acestora, noul partid al lui Nicușor Dan este Uniunea Forțelor Locale (UFL). Candidatul USR la primăria Capitalei nu a putut fi contactat până la ora publicării acestei informații.

”Nicușor Dan a spus aseară (luni – n. red.) în Biroul Municipal al USR București că înființarea UFL a fost o strategie pentru candidatura sa la alegerile locale din București, astfel încât noul partid să poată încheia o alianță electorală cu USR și PLUS, iar el să poată fi susținut de Alianță în cursa pentru Primăria București”, a explicat pentru G4Media.ro un membru al conducerii USR București. Potrivit legii, un candidat independent la alegerile locale nu poate fi susținut de un partid sau de o alianță politică. Numele său nu poate apărea pe buletinul de vot alături de sigla unui partid sau a unei alianțe, iar respectivul partid sau alianță nu poate deconta cheltuielile electorale făcute în numele candidatului independent.

Tribunalul București a dispus la termenul din 3 iulie 2019 acordarea personalității juridice și înscrierea partidului Uniunea Forțelor Locale în Registrul partidelor politice.

UFL a fost înființat de Nicoleta Teodorescu, Elena Victorița Enescu și Alina Dimache.

Deputatul USR, Tudor Pop și membru al Biroului Municipal București, a scris luni seară în forumul intern de discuții Poiana lui Iocan că la ședință s-a discutat și despre noul partid.

Iată ce a scris Tudor Pop:

”Am aflat aseară că Nicușor are un partid de rezervă, Uniunea Forțelor Locale, înființat în urmă cu șase luni. Nu la inițiativa lui Nicușor, care a fost ușor fâstâcit cand a fost întrebat. Deci discutăm despre un candidat independent, o parte din colegi clamează că ei sunt loiali USR si îl susțin pe Nicusor Dan, dar în tot acest timp se coace un proiect politic separat. Făra comentarii”.

Context

Deputatul independent Nicuşor Dan a fost desemnat pe data de 7 decembrie candidatul USR Bucureşti pentru Primăria Capitalei.

„Prin votul delegaţilor, vot secret, a fost desemnat candidatul USR pentru funcţia de primar general în persoana lui Nicuşor Dan. De acum încolo, urmează să vedem cum negociem cu partenerul de alianţă, cu PLUS, iar mai departe cu PNL, în vederea desemnării unui candidat comun al opoziţiei pentru Primăria Generală”, a precizat preşedintele interimar al organizaţiei, Dumitru Dobrev, după şedinţa Conferinţei Municipale.

Pe data de 8 ianuarie 2012, Nicușor Dan a afirmat că, în cazul în care liberalii nu apar rapid cu un candidat posibil la Primăria Capitalei, șansele acestuia de a o înfrânge pe Gabriela Firea scad. Întrebat dacă există posibilitatea să se înscrie în PNL pentru a obține susținerea acestui partid, Nicușor Dan a spus că nu are această intenție ”în acest moment”.

Prezent la o emisiune B1 TV, Nicușor Dan a spus că partidele de dreapta trebuie să susțină un candidat comun pentur Primăria Capitalei pentru a avea șanse reale să o îndepărteze pe Gabriela Firea. Invitat să comenteze declarația Violetei Alexandru, potrivit căreia PNL București este obligat să desemneze un candidat propriu, Dan a spus: ”Ea nu a spus explicit că PNL o să aibă un candidat propriu la primărie, ci că va fi un candidat care se va confrunta cu ceilalți candidați ai dreptei.”

Întrebat dacă ar renunța la calitatea de independent ca să se înscrie în PNL și să obțină astfel sprijinul liberalilor, Nicușor Dan a spus: ”În acest moment, nu am această intenție”. Când i s-a cerut să spună dacă peste 5 luni și-ar reconsidera poziția, Dan a repetat răspunsul.